次德脩仙巖韵
作者：陳傅良
朝代：宋

paragraphs: 我家仙巖人跡稀，客從何來此何時。
岷山之陽適海嶠，萬里欲寫心精微。
瀑泉自雨一丘壑，有龍蟄不隨羣飛。
病樵弛檐渴猿喜，雖未作霖良已奇。
吾聞岷山天與齊，仰止不見如調饑。
君登絕頂小天下，此縱有山安足嬉。
翩然肯過非所期，此道遼闊車誰脂。
願言稅駕毋遄歸，爲我更賦崧高詩。